Piirinuohouksesta luopumista on Etelä-Savossa valmisteltu osana pelastuslaitoksen tulevaa palvelutasopäätöstä. Muutos tarkoittaisi nuohouksen avautumista kilpailulle maakunnassa aikaisintaan vuonna 2015.

- Piirinuohousjärjestelmä tarkoittaa käytännössä sitä, että pelastuslaitos on päättänyt aluejaon, taksat ja tehnyt nuohoojan kanssa sopimuksen siitä, kuka hoitaa minkäkin piirin. Palvelutasoluonnoksessa on nyt esitetty, että siirrytään niin sanottuun vapaaseen kilpailuun, kiinteistönomistaja päättää itse, keneltä palvelut ostaa, kertoo Etelä-Savon pelastusjohtaja Seppo Lokka.

Naapurimaakunnista Pohjois-Karjalassa ja Pohjois-Savossa piirinuohousjärjestelmä edelleen on voimissaan, mutta esimerkiksi Etelä-Karjalassa on luovuttu piirinuohousjärjestelmästä.

- Yleinen kehityskulku tämä on, vaikka piirinuohousjärjestelmä on vielä yleisin. Avaaminen kilpailulle tarkoittaa sitä, että asiakkaalla on valinnanvapaus, ja kilpailun myötä asiakkaat voivat saada parempia palveluita, tulee jopa uutta yritystoimintaa, pohtii Lokka.

Mikkelin Nuohoustoimen yrittäjä, nuohoojamestari Pertti Kilkin mielestä nuohouksen vapauttaminen kilpailulle on askel kohti byrokratian purkamista.

- Väistämätön tosiasia on, että muutoksia on tulossa. Tämähän se suunta on, pitää saada tilata, kenet haluaa, toteaa Kilkki.

Tiedossa hintojen nousua haja-asutusalueella?

Vielä on vaikea ennustaa, miten vapautuminen kilpailulle vaikuttaa nuohouksen hintoihin maakunnassa.

- Valistunut arvio on, että taajama-alueella hinnat jopa laskevat, mutta kysymysmerkki on, miten hinnoille käy harvaan asutuilla alueilla, sanoo Lokka.

Mikkelin Nuohoustoimen nuohoojamestari Pertti Kilkki uskoo, että ajetut kilometrit alkavat näkyä hinnoissa.

- Tällä hetkellä taksa on kiinteä, eikä matkoja laskuteta erikseen. Samalla kerralla käydäänkin nykyään useammassa kohteessa, muistuttaa Kilkki.

Päätös aikaisintaan joulukuussa

Palvelutasopäätösluonnos vuosille 2014-2017 lähtee lausuntokierrokselle kuntiin. Myös nuohoojilla on mahdollisuus lausua asiasta mielipiteensä.

- Siitä kerätään lausuntoja ja tarkoitus on, että joulukuussa lautakunta voisi tehdä päätöksen. Nuohouksen osalta noudatetaan siirtymäaikaa, koska sopimukset ovat tietyn mittaisia ja niissä on irtisanomismenettelynsä, joten nuohous vapautuisi kilpailulle aikaisintaan 2015, kertoo Lokka.

Etelä-Savon pelastuslautakunnalle on tullut aika ajoin palautetta piirinuohousjärjestelmän toimivuudesta.

- Nuohous on kuitenkin aika tärkeä palvelu, mutta tarvitaanko siinä palveluntuottajan ja asiakkaan välissä viranomaista. Jos tulee reklamointia tai muuta, se hoituu ihan normaalin palvelujärjestelmän kautta, se on palveluntuottajan ja asiakkaan välistä yhteistoimintaa.

Sisäasiainministeriössä on samaan aikaan meneillään esiselvityshanke nuohoustoimintaa koskevan lainsäädännön muutostarpeista.

Ministeriön esiselvityshanke nuohoussäädösten muutostarpeista

Kuningaskuluttaja: Nuohoojat taistelevat reviireistä